《摸鱼儿·和叶桐君学博自题瑁湖莲隐图》
清代·杨葆光

瑁湖边、雅宜垂钓，一竿池面风软。庞公栖隐相邻近，几次走寻吟伴。

随柳转。恰有个诗人，坐拥莲房满。屏风锦展。听莲叶莲须，莲心莲瓣，次第唱清远。

羊求径，知有仙人旧馆。閒来差许寻醉。髯翁词句常时仿，唱澈水风吹殿。

君试玩。有女婿微云，描出渔翁懒。青莲舌粲。只听雨廊深，揖峰台敞，苦把旧游绊。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。